text: Българите масово одобряват спирането на сделката за ЧЕЗ - Новини от Economic.bg
  Обществото очаква по-убедителна намеса на държавата във важните области, показва проучване на Gallup
  11:17 03.08.2018 2018-08-03 11:17:00
  Голяма част от българите одобряват спряната сделка за електроенергийното дружество ЧЕЗ. Институциите не са успели да убедят населението в правотата си по казуса "Странджа" и умъртвените животни. Протестите на майките и други подобни теми от последните седмици се възприемат от българите като индикатор за истински проблеми. На този фон обществото очаква по-убедителна намеса на държавата във важните области.
  Мнозинството от българи одобряват спряната сделка за ЧЕЗ от Комисия за защита на конкуренцията на 19 юли. 64% от участвалите в проучване на Gallup са отбелязали, че са доволни от развитието.
  34% от запитаните в експресния сондаж на Gallup твърдят, че в последната седмица са срещали фалшиви новини или новини, чието съдържание смятат за невярно. Това се равнява условно на над 1.8 милиона пълнолетни българи. Числото е респектиращо и събужда още повече тревога на фона на видимия бум на фалшиви новини в последните дни. Дори и респондентите да преувеличават, това също показва висока степен на съмнение в стойността на публичната информация у нас въобще, пишат от агенцията.
  Още повече са българите, които харесват призива на лидера на БСП Корнелия Нинова за повече държава в икономиката, отправен чрез "Визия за България" (мнозинство от 73%).
  От изследователската агенция съобщават, че очевидно българите очакват далеч по-убедителна работа от страна на органите на властта и поощряват решителната намеса на държавата, но без да губят ориентир за това, кои са областите, където държавата трябва да се намеси, и кои – не. Отстояването на националния и обществен интерес се подкрепя, но не и излишните регулации и тежести, например.
  Резултатите от този сондаж, както и от много други изследвания на "Галъп интернешънъл", показват, че преходът действително е засегнал дълбоко чувството за държавност у нас. Вместо да се елиминират вредните функции на държавата (ненужни регулации, например), според българите явно са елиминирани важни такива - предотвратяването на монополи; дейности, които засягат сигурността и т.н. Очевидно не става дума за елементарен етатистки синдром, а за реален обществен проблем, който очаква своето решение.
  Изводите са от новия сондаж на "Галъп интернешънъл". Сондажът е проведен сред 800 души по телефона между 30 юли и 1 август. Абсолютното максимално отклонение е ± 3.5 при 50% дялове. 1% от извадката е равен на 55 хиляди души.